En mayo de 1920, mientres a Guerra ruso-polaca de 1919- 1921, os bolcheviques teneban a superioridat y dentroron en o territorio polaco, plegando amán de Varsovia; en chulio, os polacos solicitoron a os Aliatos que intervenisen. L'11 de chulio, Lord Curzon of Kedleston proposó a o Gubierno sovietico un alto o fuego a o largo d'a linia que heban sucherito l'anyada anterior. Os sovieticos, en creyer que iban ganando a guerra, refusoron a propuesta y continoron con a guerra. Sindembargo, en agosto os sovieticos fuoron redotatos en as puertas de Varsovia, reblando y retirando-sen. Como conseqüencia, sinyoron o Tractato de Riga en 1921, acceptando una muga situata muit a l'este d'a Linia Curzon, dixando a Polonia no nomás Lwów sino que tamién Wilno (hue Vilnius, en Lituania). En a rechión d'arredol de Wilno, dita Lituania Central, se fació en 1922 un referendum, que comportó que s'adhibiese a Polonia, d'alcuerdo con o 65 % d'os votos. Ista nueva muga polaco-sovietica fue reconoixita por a Sociedat de Nacions en 1923 y fue tamién refirmata por quantos alcuerdos entre os dos países.